Nykyaikaa

Taustaa

Levy-yhtiö Scandia-Musiikin silloisen tiedotuspäällikön Matti Laipion mukaan albumi oli hänen ideansa. Ajatuksen taustalla oli se, ettei Scandia tuolloin lainkaan tuottanut suomalaista rockmusiikkia. Siksi Laipio ehdotti yhtiölle, että pitkään pelkkiä singlejä levyttäneen Kirkan kanssa tehtäisiin ”kunnollinen rock-LP”. Kirka innostui asiasta, ja myös Scandia hyväksyi idean. Kirkan kanssa työskennelleet Jaakko Salo ja Olli Heikkilä sen sijaan eivät halunneet ryhtyä levyn tekemiseen, vaan ehdottivat albumille ulkopuolista tuottajaa. Lopulta tuottajaksi tuli Måns Groundstroem.
Groundstroem pyysi Frank Robsonia ja Jukka Tolosta tekemään albumille kappaleita. Laipio puolestaan valitsi levylle sellaisia ulkomaisia kappaleita, joiden hän uskoi sopivan Kirkan esittämäksi. Mukaan tuli alun perin Neil Youngin (”Cinnamon Girl”), Van Morrisonin (”Tupelo Honey”), Rod Stewartin (”Maggie May”) ja The Rolling Stonesin (”It’s All Over Now”) levyttämiä lauluja. Levytyslupien saamisen jälkeen Laipio tilasi niihin suomennokset underground-runoilijana tunnetulta Jarkko Laineelta.

Äänitykset

Nykyaikaa äänitettiin Scandian studiossa, Kulttuuritalon alakerrassa Helsingissä. Laipio on muistellut, että studiossa oli vain neljä raitaa, minkä vuoksi jouduttiin tekemään välimiksauksia. Pitkälti Groundstroemin ansiosta levyn teossa olivat mukana Tasavallan Presidentti- ja Pepe & Paradise -yhtyeet sekä Hasse Walli. Groundstroem itse soitti joissakin kappaleissa bassoa, urkuja ja sähköpianoa. Laipion mukaan taustojen äänitykset sujuivat ”varsin kivuttomasti”.
Kirkan lauluosuuksien äänittäminen oli myöhästyä, koska Jarkko Laineen sanoituksia jouduttiin odottamaan. Lopulta Laipio matkusti Laineen luo Turkuun niitä hakemaan. Matkan myötä tekstit saatiin, mutta yhteen vajaaksi jääneeseen sanoitukseen Laipio joutui kirjoittamaan yhden säkeistön lisää.
Laipion mukaan Kirkaa hermostutti se, että mukana oli myös Frank Robsonin sanoittamia englanninkielisiä kappaleita. Robsonin ehdotuksesta Kirka harjoitteli niiden englannin ääntämistä.
Albumin äänitys ja miksaus olivat valmiit lopputalvesta 1972. Valmis masternauha kuitenkin putosi studion lattialle, minkä vuoksi jouduttiin tekemään uusi masternauha.

Myynti ja julkaisut

Nykyaikaa ilmestyi vuonna 1972. Alun perin sen julkaisi levy-yhtiö Scandia vinyylilevynä ja C-kasettina. C-kasetissa kappalejärjestys on hieman erilainen. 
Nykyaikaa nousi Suomessa listalle toukokuussa 1972 ja oli korkeimmillaan sijalla 18. Se pysyi listalla 12 viikkoa.
Albumista ilmestyi Warner Music Finlandin julkaisema CD-painos Kirkan kuoleman jälkeen vuonna 2007. Svart Records julkaisi 5. helmikuuta kaksi erilaista rajoitettua vinyylipainosta: Svart Records puolestaan julkaisi kaksi erilaista vinyylipainosta 5. helmikuuta 2016: mustan väristä vinyyliä on painettu 300 kappaletta ja keltaista 200 kappaletta.

Arvioita

Esko Lehtonen kuvaa vuonna 1983 ilmestyneessä Suomalaisen rockin tietosanakirja 1 -kirjassaan Nykyaikaa-albumia ”hieman kunnianhimoisemmaksi LP:ksi”. Lehtonen kehuu albumin käännöskappalevalintoja sekä nimittää Frank Robsonin, Jukka Tolosen ja Rauli Somerjoen sävellyksiä ”levyn todellisiksi helmiksi”. Muusikoista hän nostaa esiin Jukka Tolosen, Hasse Wallin, Pekka Pöyryn ja Heikki Virtasen ”mainion työskentelyn”.